google/wiki40b huggingface dataset:
Hans Martin Seip

Forskningsprofil

Seip var i særlig aktiv innen forskning på sur nedbørsvirkning på skog og vann fra slutten av 1970-årene frem til århundreskiftet, særlig modellering av forsuring i jord og vann. Arbeidet i denne tiden foregikk først i Norge, deretter blant annet i Polen. Senere har mange av arbeidene vært utført med datamateriale fra Kina og andre utviklingsland. Han har gjennom alle sine arbeider vært opptatt av kost-nytte-beregninger og forholdet mellom forurensningsnivå og helse- og miljøskader. Han har lagt vekt på usikkerhet i konsekvensanalysene og at disse er en viktig del av det vitenskapelige arbeid. En utdyping av Seips forskningsprofil finnes i hans artikkel Environmental chemistry: A personal account.
Bjarte Myrhol

Klubb

Tidligere har han spilt for Vestli og Sandefjord, den ungarske klubben MKB Veszprem KC og den tyske klubben HSG Nordhorn frem til februar 2009. Etter økonomiske problemer i klubben skiftet Myrhol klubb til Rhein-Neckar Löwen.

Landslag

Myrhol har siden debuten for Norges herrelandslag i 2002 spilt 200 kamper og skåret 591 mål. Myrhol ble tatt ut på «all star»-teamet under VM 2017 der Norge tok sølv etter Frankrike.

Personlig

Fra 1998 til 2001 studerte han idrettsfag ved Bjerke videregående skole.
I august 2011 fikk han påvist testikkelkreft, som ble operert samme måned. Etter cellegiftkuren spilte han sin første håndballkamp 22. oktober 2011.
Benjamin Britten

Bakgrunn

Benjamin Britten ble født på minnedagen for sankta Cecilia, vernehelgen for musikk. Han skulle bo det meste av sitt liv i traktene rundt fødestedet, øst i England. Han var den yngste av fire søsken. Faren, Robert, var tannlege, mens moren, Edith, var amatørmusiker. Det var hun som lærte Benjamin pianospill og noter. 
Allerede som femåring prøvde Britten å skrive et musikkstykke, uten å egentlig kunne noter. I 9–12-årsalderen skrev han småstykker som han senere skulle arrangere til Simple i 1934. I tillegg til musikk interesserte Britten seg for idrett, som tennis, svømming og cricket, og matematikk.
Da Benjamin Britten ble litt eldre, tok han pianotimer hos lærerinnen Ethel Astle og lærte å spille bratsj av bratsjspilleren Audrey Alston. Som trettenåring fikk han opplæring i komposisjon av Frank Bridge etter å ha hørt tonediktet hans, The Sea, på konsert. Som sekstenåring fikk Britten et stipend til å studere ved Royal College of Music i London. Her studerte han komposisjon under John Ireland og piano under Arthur Benjamin. Han ble en dyktig pianist som senere spilte det meget som akkompagnement og til kammermusikk.

Karriere

I 1945 ble han kjent ved operaen Peter Grimes. Operaen Church Parables, hentet sin inspirasjon fra Japan. Hans siste opera var Døden i Venedig, som bygger på boken av Thomas Mann. 
Et av hans mest kjente orkesterverk er Variations and Fugue on a Theme of Purcell, eller mer kjent som The Young Persons Guide to the orchestra. Denne ansees å være en hyldest til Henry Purcell og er brukt i musikkundervisning. Lachrymae med undertittelen Refleksjoner over et tema av Dowland, er en hyldest til John Dowland. Verket ble arrangert av Britten rett før han døde. Matinées Musicales er bygget på Gioacchino Rossinis musikk. Simple Symphony bygger på melodier Britten skrev som barn.
Han skrev en rekke sanger til tenoren Peter Pears, som også var hans livslange partner. I disse sangene satte han blant annet musikk til tekster av flere engelske poeter, men også poeter som for eksempel Thomas Hardy og Michelangelo. Han laget også arrangementer til forskjellige folkeviser. Hans strykekvartett nr. 2 var inspirert av Henry Purcell og ble skrevet til 250-årsdagen for Purcells død.
Hans War Requiem, opus 66 fra 1962 er et av hans aller mest anerkjente arbeider. Dette er en ikke-liturgisk rekviem for sopran, tenor og baryton solister, kor, guttekor, orgel og to orkestre (et fullt symfoniorkester og et kammerorkester). Stykket har en varighet på rundt 85 minutter.
Torra

Torra er et sjømerke i form av en varde på holmen Torraskjæret i Bjugn kommune i Trøndelag. Varden kalles også Torramuren. Varden bærer innskriften «Oppsatt 1871», samt flere navn som kanskje viser til dem som bygde varden. Den forholdsvis sjeldne fargekombinasjonen (hvit varde med rødt belte) gjør det lett å kjenne igjen stedet.
Etter tradisjonen skal Torramuren markere at de sjøfarende her er halvvegs langs kystlinjen. Det rår imidlertid usikkerhet om hva man er halvvegs til og fra. En teori er at varden markerer halve vegen mellom svenskegrensa i sør og russegrensa i nord. En annen teori er at på dette punktet i leia var nordfarerne halvvegs mellom Bergen og Lofoten.
Varden Torra inngår i turløypa Fyr til fyr i Fosen, etablert av Norsk Fyrhistorisk Forening i Kulturminneåret 2009.
Metadorcinus

Utseende

Forholdsvis små, blankt svarte, avlange hjortebiller. Hannens kjever er bare litt forstørret.

Levevis

Larvene lever i død ved.

Utbredelse

Slekten er utbredt i Sør-Amerika fra Ecuador til Argentina, med flest arter i Brasil.
Puyang (Puyang)

Puyang (kinesisk: 濮阳县; pinyin: Púyáng Xiàn) er et fylke i det kinesiske byprefekturet Puyang i provinsen Henan i det sentrale Kina. Befolkningen anslås (1999) til 1 065 674.<! -- Se fransk Wikipedia -->
Brasted

Historie

Stedsnavnet er nedtegnet som Briestede Domesday Book for 1086, og som Bradestede i tiden rundt 1100. Det er avledet fra angelsaksiske sammensetningen brād + stede, noe som betyr «bredt sted».
På 1800-tallet bodde Napoleon III av Frankrike i Brasted Place (det ene av kun to hus i Kent tegnet av den skotske arkitekten Robert Adam. En annen kjent innbygger var John Turton, livlege for kong Georg III av Storbritannia. Den australske brusfabrikanten George Marchant ble født i Brasted i 1857.
Messøyfjorden

Mesøyfjorden (også skrevet Messøyfjorden) er en fjord i Meløy kommune i Nordland. Fjorden har innløp mellom Teksmonskagene i nord og Gjersodden i sør og strekker seg 6 kilometer østover til Ørnes i bunnen av fjorden. Det meste av fjorden ligger mellom øyene Teksmona og Mesøya.
Det går ferge fra Ørnes og nordvestover til Støtt, østover til Gjersholmen på Meløya og sørover til Vassdalsvik.
Fylkesvei 17 går langs de indre delene av fjorden.
Platyninae

Utseende

Små til middelsstore (5-20 millimeter), avlangt ovale til mer avlange, blanke, svarte eller brune løpebiller med forholdsvis lange bein. Noen arter har sterk metallglans. Dekkvingene har markerte lengdefurer men ingen påfallende børstepunkter.
Bighorn-demningen

Bighorn-demningen er en demning med et vannkraftverk i elva Bighorn like før denne renner ut i North Saskatchewan i Alberta det sentrale Canada. Anlegget har et totalt installert vannkraftpotensial på anslagsvis 120-400 MW. Det er fra 1972, og kraftproduksjonen begynte i 1975. Årsproduksjonen er nok til å forsyne drøye 58 000 husholdninger.
Demningen demmer opp Abrahamsjøen (Abraham Lake), som er det største kunstige reguleringsmagasin i delstaten. Arealet er 53,7 km².
Operatør er selskapet TransAlta Co.
Ernesto Che Guevara oljekraftverk

Ernesto Che Guevara oljekraftverk er et oljekraftverk i Tipitata, 20 km fra hovedstaden Managua i Nicaragua. Det er bygd ut av Hyundai. Det har en installert produksjonskapasitet på 20,4 MW, fordelt på 12 like store turbiner á 1,7 MW hver. Anlegget ble påbegynt omkring 2005 og stod ferdig i 2008. Brenselkilden er tungolje.
St. Olafs slott

St. Olafs Slott eller Olofsborg (finsk Olavinlinna) festning utenfor byen Nyslott (finsk Savonlinna) i Øst-Finland, anlagt i 1475. Erik Axelsson (Tott) var festningens byggherre, og i senmiddelalderen var festningen et strategisk viktig forsvarsanlegg ved Finlands daværende østgrense. I krigene mellom Sverige og Russland var festningen et viktig støttepunkt. Den er restaurert, og er nå nasjonalminnesmerke. Det arrangeres en årlig operafestival i borgen.

Slottets eldste historie

Festningen ble anlagt på holmen Kyrönsaari i Kyrönsalmisundet i Savolax, og ble kalt Sankt Olofsborg. Slottsherren på Viborg Erik Axelsson (Tott), bygde først en borg i tre i 1475 og i 1477 i stein. Borgen ble bygget som et vern for Savolax mot russerne. Da freden i Nöteborg ble avtalt mellom Sverige og Russland i 1323, var holmen og sundet russiske besittelser. Strategisk sett var det viktig å befeste dette området for å hindre russiske plyndringstokt i området rundt Savolax. Fra Erik Axelsson og hans brors Lars Axelssons tid står ennå de tre eldste tårnene; Kyrktornet, Klocktornet og det eldste tårnet Sankt Eriks tårn.

Forsterkning i Vasasønnenes tid

Under Erik XIVs, Johan III av Sverige og Karl IX av Sveriges styre ble slottet forsterket og ombygget. I perioden 1560–1562 ble det såkalte Tjocka tornet oppført. I Johan IIIs tid var opp mot 300 mann stasjonert i borgen. Da Sverige ekspanderte mot Russland på 1600-tallet tapte slottet sin viktige stilling som grensefestning.

Gustav II Adolf besøker Olofsborg

I den tiden Sverige og Finland var samme rike, var Gustav II Adolf den eneste kongen som besøkte Olofsborg. Det var vinteren 1622; kongen var på vei til Stockholm fra krigsskueplassen i Polen, som også betød besøk i blant annet Viborg og Torneå. Kongens bror Karl Filip besøkte slottet ni år tidigere, etter forhandlinger med byen Novgorod, som stod under svensk beskyttelse, i Viborg 1612–1613. Karl Filip var Novgorods kandidat til tsar av Russland.
Tippeligaen 2014

Bakgrunn

Strømsgodset og Rosenborg kjempet om seriegullet i 2013. For første gang siden 2005 ble kampen om seriegullet avgjort i siste serierunde. Rosenborg gikk til pause som serieledere etter å ha tatt en 2-0 ledelse borte mot Lillestrøm. Og Strømsgodset måtte derfor score mål i deres kamp mot Haugesund for å sikre seriegullet. Ola Kamara sendte Strømsgodset opp i en 1–0 ledelse etter 53 minutter. Og etter at Stefan Johansen og Øyvind Storflor scoret ett mål hver, og Ola Kamara scorte sitt andre for kvelden, vant Strømsgodset kampen 4–0 og tok deres første seriegull siden 1970.
Også nedrykkstriden hadde spenning til siste slutt. Foran siste serierunde var det fortsatt seks lag som kunne rykke ned. Sarpsborg 08, Tromsø og Hønefoss kjempet for å unngå de to nederste plassene som ga direkte nedrykk. Sarpsborg 08 kunne i tillegg unngå kvalifiseringsplassen dersom resultatene i andre kamper gikk deres vei. Mens Vålerenga, Sogndal og Sandnes Ulf kjempet for å unngå kvalifiseringsplassen. Tromsø måtte vinne sin kamp borte mot Brann for å unngå direkte nedrykk. Men Tromsø som ikke hadde vunnet en eneste bortekamp så langt i sesongen, tapte også den siste bortekampen 4–1, og rykket ned etter 11 sesonger på rad i Tippeligaen. Hønefoss måtte også vinne sin kamp for å unngå direkte nedrykk, og tok to ledelsen to ganger mot Odd. Men en utligning av Herolind Shala og et mål av Frode Johnsen ga Odd en 3–2 seier. Sarpsborg 08 ledet sin kamp borte mot Viking da tilleggstiden startet. Og lå derfor på sikker plass ettersom at Sandnes Ulf tapte sin kamp borte mot Vålerenga. Men to overtidsmål av Benjamin Sulimani og Vidar Nisja, sendte Sarpsborg 08 ned til kvalifiseringsplassen, og Sandnes Ulf opp på sikker plass. I kvalifiseringen møtte de Ranheim, og etter en 1-0 seier hjemme, og en 2-0 seier borte beholdt Sarpsborg 08 plassen i Tippeligaen.

Kvalifisering til internasjonale kamper

Norge ligger på 26.-plass for UEFA-rankingen i 2014. Plasseringen gjør at tre lag får spille E-cup gjennom tabellplasseringen i Tippeligaen. Seriemesteren får plass i kvalifiseringen til Mesterligaen. Mens serietoer og serietreer får plass i kvalifiseringen til Europaligaen. I tillegg vil et lag få plass i kvalifiseringen til Europaligaen som Norgesmester i 2014. Dersom laget som blir Norgesmester allerede er kvalifisert for E-cup gjennom plasseringen i Tippeligaen, vil nummer fire i serien overta den ledige plassen i kvalifiseringen til Europaligaen.
Et femte Tippeligalag kan også kvalifisere seg til Europaligaen som Norges representant i UEFAs Fair Play-konkurranse.

Målscorere

Kilde: VG

Selvmål

Kilde: VG

Målgivende pasninger

Kilde: VG

Gule kort

Kilde: VG

Røde kort

Kilde: VG
PARC

Historie

I 1969 tok den amerikanske fysikeren Jack Goldman ved Xerox kontakt med Dr. George Pake, en fysiker som var spesialist på kjernemagnetisk resonans og provost fra Washington University in St. Louis for å grunnlegge og finansiere et nytt forskningssenter for selskapet.
Dr. Pake valgte Palo Alto, California, som setet for det som skulle bli Xerox PARC. Den lange avstanden fra Xerox hovedkvarteret i New York ga forskerne en større frihet i deres arbeide, og førte videre til noen av deres største forskningsresultater.
Frem til midten av 1970-årene ble forskningssenteret primært sponset av NASA, Defense Advanced Research Projects Agency (forskningsprosjektetaten i USAs forsvar) og United States Air Force. I midten av 1970-årene ble Xerox PARC mindre økonomisk avhengige av disse etatene, ved å ansette forskere fra det California-baserte SRI International Augmentation Research Center.
Adressen til Xerox Park, 3333 Coyote Hill Road, ble lagt til Stanford Research Park, et område som ble leid av Stanford University. Dette gjorde det mulig for studenter ved universitetet å delta i forskningsprosjekter ved Xerox PARC, og forskere ved senteret samarbeidet med akademiske miljøer i utviklingen av prosjekter som blant annet Internett.
Store deler av Xerox PARC's tidlige suksess innenfor IT-bransjen, kom under ledelsen til Robert Taylor som tidligere hadde ledet en IT-avdeling ved ARPA. Robert Taylor var assosiert direktør i årene 1970–1977 og direktør i årene 1977–1983.
I 2002 ble Xerox PARC omdannet fra å være en underavdeling av Xerox, til å bli et heleid datterselskap under det nye navnet PARC, som har utviklet og videreutviklet konsepter innenfor vitenskap og næringsliv med støtte av kommersielle sponsorer og oppdragsgivere.
I 2004 var Xerox fortsatt selskapets største kunde, men PARC kunngjorde også et mangeårig samarbeid med Fujitsu og innledet forskning innenfor biomedisinsk teknologi i samarbeid med Scripps Research Institute ved La Jolla, California.
Junior-VM på ski 2016

Skihopping

18. februar tok Norges Skiforbund ut 9 utøvere.

Kombinert

18. februar tok Norges Skiforbund ut 5 utøvere.
Reinroseprydvikler

Utseende

En middelsstor (vingespenn 14-16 millimeter), kontrastrikt farget vikler. Forvingen er brunsvart med to uregelmessige, brede, hvite tverrbånd. Det ytterste båndet er gjerne avbrutt i midten og har 2-3 små, svarte flekker ved framkanten. Noen ganger er de hvite tverrbåndene bredere og delvis sammengrodde. Bakvingen er lyst gråbrun.

Levevis

Larvene er ubeskrevet men utvikler seg trolig på reinrose (Dryas octopetala) og arten lever på heier der denne kalkkrevende arten vokser.

Utbredelse

Arten er utbredt i Mellom- og Nord-Europa. I Norge er den funnet i fjellet i Hordaland, Sør-Trøndelag og Nordland, i Troms og Finnmark også i lavlandet.
Chinul

Chinul eller Jinul (知訥; født 1158, død 1210) var en koreansk buddhistmunk fra Goryeoperioden, også kjent under tilnavnet Statsveileder Pojo. Han regnes som en sentral person i utviklingen av den koreanske zenbuddhismen (seon-).
Hans tale «Læren om å kultivere sinnet» er utgitt på norsk i antologien Zen, 2007. Teksten er skrevet i en form med retoriske spørsmål og svar på disse, og dekker etter Chinuls mening «hele veien til opplysning».
Dejima

Dejima (出島, ordrett oversatt "utgangsøy"; også Desjima eller Deshima, av og til latinisert som Decima) var ei lita vifteformet, kunstig øy bygd i Nagasaki-bukten i 1634. Øya var knyttet til fastlandet via 4,5 meter lang steinbro. 
Øya, som ble laget ved å grave en kanal gjennom en smal halvøy, var den eneste plassen der handel mellom Japan og verden utenfor kunne finne sted i en periode over 200 år fra 1634 til 1854. Denne perioden sammenfalt omtrent med Edoperioden. Dejima ble bygget for å kontrollere utenlandske handelsmenn, som del av en selvpålagt isolasjonistisk politikk kalt «sakoku». 
I første omgang laget for å huse portugisiske handelsmenn og del av undertrykkelsen av kristendommen som hadde blitt sterk i Nagasaki-regionen, ble senere kinesiske og nederlandske skip tillatt (fra 1641). Etter Shimabara-opprøret i 1637-1638, ble portugiserne bortvist fra Dejima i 1639. Det nederlandske ostindiske kompani sto for den største delen av handelen de neste 200 år, med gode avkastninger og god lønnsomhet til tross for betydelige restriksjoner. Utlendingene ble bevoktet på øya og fikk ikke komme på fastlandet, i perioder fikk ikke flere enn to skip komme til Dejima. Med få unntak (handelsmenn, regjeringsembetsmenn og prostituerte), fikk japanerne heller ikke lov å besøke Dejima. Det fantes om lag 60 bygninger på Dejima, og mellom 10 og 15 hollendere bodde der til enhver tid, alle menn: handelsmenn, sekretær, lege, kokk, og tjenere fra Java. Etter 1715 fikk bare to nederlandske skip komme til Dejima hvert år. Totalt var det omtrent 600 nederlandske anløp av Dejima mellom 1641 og 1860. Nederlenderne kom med råsilke, tekstiler, lær og fargestoffer, og kjøpte umyntede edelmetaller, mynter, kamfer osv. 
Øya strakte seg over et område på mellom 13 000 og 15 000 m². I dag er øya landfast og en del av byen, men i februar 2017 begynte byggingen av en ny, 38,5 meter lang bro som blir ferdig i november samme år. 
Dette spesielle handelsmiljøet er skildret i en roman fra 2010 av den engelske forfatteren David Stephen Mitchell, kalt The Thousand Autumns of Jacob de Zoet.
Kontantstøtte

Kontantstøtte er en kontantytelse som i Norge gis til foreldre til barn mellom ett år og to år som ikke eller bare delvis benytter barnehage med statlig driftstilskudd.

Omfang

Støtten ble i starten utbetalt fra og med måneden etter at barnet fyller 1 år og til og med måneden før barnet fyller 3 år.
I 2004 ble det utbetalt kontantstøtte for gjennomsnittlig 75 000 barn pr. mnd. Ordningen administreres av NAV.
Fra 2006 ytes kontantstøtte likevel ikke lenger enn til og med kalendermåneden før barnet fyller 2 år. Ordningen er også begrenset til 11 måneder av de to årene.
Full støtte utgjorde pr. 2011 kr 3303 pr. mnd., som for 2014 er vedtatt økt til kr 6000. Støtten graderes ned dersom barnet er delvis i barnehage med statlig driftstilskudd. For å få støtte må man søke til NAV-kontoret. Støtten utbetales i slutten av hver måned på etterskudd.

Øvrige land

Finland innførte kontantstøtte i 1984. I 2001 utgjorde den 314 euro i måneden. Tyskland innfører kontantstøtte på 150 euro i måneden fra 1.8.2013 (med forbehold om at tysk Høyesterett godkjenner ordningen). Danmark og Sverige har en lignende ordning på kommunalt nivå, og kontatstøttens størrelsesorden varierer fra kommune til kommune.
Springbrettet

Springbrettet – Bergensstudentenes karriereutvalg er en tverrfaglig og frivillig studentorganisasjon som arbeider for å gjøre avstanden kortere mellom studenter og arbeidsliv. Den representerer studentene ved HiB, UiB, BI og NHH, men med en hovedvekt på studenter ved Høgskolen i Bergen (HiB) og Universitetet i Bergen (UiB). Organisasjonen ble opprettet i januar 2007 på eksternt initiativ.

Oppgaver

Springbrettet oppfordrer studenter i Bergen til å tenke på framtidig karriere etter studiene, og et ledd i dette arbeidet er at organisasjonen arrangerer en rekke ulike, karriererettede prosjekter. Det største av disse prosjektene er «Karrieredagen i Bergen» som er en åpen dag for alle studenter i byen der de får mulighet til å knytte kontakter med arbeidslivet.

Samarbeidspartnere

Springbrettet samarbeider med andre studentorganisasjoner i Bergen gjennom Bergen karrierenettverk (BKN). Organisasjonen har i tillegg knyttet til seg eksterne samarbeidspartnere utenfor utdanningsinstitusjonene, som blant annet Karrieresenteret, Bergen Næringsråd, Sparebanken Vest og Utdanning i Bergen.

Springbrettfondet

Springbrettfondet er et fond i regi av Springbrettet som ble vedtatt opprettet høsten 2007 av organisasjonens generalforsamling. Fondets formål er å styrke studentkulturen ved å støtte prosjekter som arrangeres av eller for studenter i Bergen.
Heidrunfeltet

Heidrunfeltet er et olje- og gassfelt på Haltenbanken i den norske sektoren av Norskehavet, omtrent 175 km nord for Kristiansund. Equinor er feltets operatør. I 2004 var produksjonen på 165 000 fat olje 650 millioner m³ gass per dag, mens i 2006 var den endret til 140 000 oljefat og 3 millioner m³ gass per dag. Råoljen karakteriseres som naftenisk med 25,0 API (0,9043 g/cm³), 0,52 % svovel og høy 2,90 TAN (totalsyretall).
Feltet ble funnet i 1985, men ikke utbygd og åpnet før i oktober 1995 av oljeselskapene Conoco og Statoil. Feltet er bygd ut med den flytende strekkstagplattformen Heidrun TLP. Oljen på Heidrun blir overført til tankskip på feltet og skipet til Mongstad og Tetney i Storbritannia. Naturgassen går i rørledninger til Tjeldbergodden og til Kårstø via rørledningen Åsgard Transport. Havdybden i området er 350 meter. Totale feltinvesteringer beløp seg til 62 milliarder kroner frem til 2004.
Navnet Heidrun kommer av den storproduserende geiten Heidrun i norrøn mytologi.
TAIPED

Tamio Axiopehisis Idiotikis Periousias tou Dimosiou (TAIPED), gresk Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ), er et gresk statlig fond som ble opprettet i kjølvannet av Hellas' gjeldskrise. Det er et sentralt initiativ for å tiltrekke direkteinvesteringer i infrastruktur, energi, fast eiendom og andre områder.
TAIPED har tatt eierskap til en rekke greske statlige selskaper og forvaltningsbedrifter med sikte på privatisering.
Valgmann

En valgmann er en person som av en organisasjon, valgkrets eller lignende velges med det eneste formål å representere dem i et valg. Valgmennene utgjør et valgkollegium og ordningen fører at valget blir indirekte.
Norge hadde fra 1814 til og med Stortingsvalget 1903 et valgsystem der velgerne valgte valgmenn som igjen valgte stortingsrepresentantene. Det var én valgmann per 50 stemmerettigede i kjøpstedene og én valgmann per ca 100 stemmeberettigede i prestegjeldene på landet. I 1905 ble det i stedet innført enmannskretser.
Finlands president ble inntil 1994 valgt med indirekte valg med valgmenn.
I USA velges ikke presidenten direkte av folket. I det som kalles presidentvalg velger folket valgmenn til et valgmannskollegium, som i sin tur stemmer frem en president. Antallet valgmenn er det samme som antallet representanter i kongressen og senatet til sammen.
I Sverige før 1997 ble stiftsfullmäktige i Svenska kyrkan og medlemmene til kirkemøtet valgt av valgmenn som utsågs av menighetene etter kirkevalget.
Cinque Terre

Historie

De første historiske dokumentene om Cinque Terre er datert tilbake til 1000-tallet. Monterosso og Vernazza ble dannet først mens de andre landsbyene vokste til senere, da underlagt adelsrepublikken Genova. En sti og gangvei, Sentiero Azzurro («Azure-stien»), knytter de fem landsbyene sammen.
For å forsvare seg mot angrep fra muslimske pirater på 1500-tallet og framover måtte innbyggerne forsterke gamle festningsverker og bygge nye forsvarstårn. Situasjonen bedret seg på 1800-tallet grunnet byggingen av det militære arsenal i La Spezia og konstruksjonen av jernbanelinjen mellom Genova og La Spezia. Jernbanen gjorde det mulig å bryte isolasjonen, men førte også til at de tradisjonelle aktivitetene ble oppgitt. Konsekvensen var en økning i fattigdom som oppmuntret til emigrering utenlands, noe som endret seg i 1970-årene da utviklingen av turisme bedret den lokale økonomien.
Mangfoldet i husenes farger er forklart med at mens fiskere drev på med fiske ute på havet ville de se sine hus og sine hjem på avstand. Mange av familiene har sine inntekter fra fiske hvor fangsten selges i de små havnene. Fisk er også den fremste ernæringen og sjømat har preget den lokale matkunsten. Fjellsidene med sine terrasser er benyttet for å kultivere vindruer og oliven.
Landsbyene i Cinque Terre ble alvorlig preget av strie regnbyger som førte til oversvømmelser og leirras den 25. oktober 2011. Ni mennesker ble bekreftet drept av oversvømmelsene, og ødeleggelsene i landsbyene, særskilt Vernazza og Monterosso al Mare, var omfattende.